Sag C-604/11

Genil 48 SL og Comercial Hostelera de Grandes Vinos SL

mod

Bankinter SA og Banco Bilbao Vizcaya Argentaria SA

(anmodning om præjudiciel afgørelse indgivet af Juzgado de Primera Instancia no 12 de Madrid)

»Direktiv 2004/39/EF — markeder for finansielle instrumenter — artikel 19 — god forretningsskik ved ydelse af investeringsservice til kunder — investeringsrådgivning — anden investeringsservice — forpligtelse til at foretage en egnetheds- og hensigtsmæssighedsvurdering — kontraktmæssige konsekvenser af manglende overholdelse af denne forpligtelse — investeringsservice, der indgår som en del af et finansielt produkt — swap-aftaler beregnet til at beskytte mod udsving i renten på finansielle produkter«

Sammendrag – Domstolens dom (Fjerde Afdeling) af 30. maj 2013

Etableringsfrihed – fri udveksling af tjenesteydelser – markeder for finansielle instrumenter – direktiv 2004/39 – god forretningsskik ved ydelse af investeringsservice til kunder – forpligtelse for investeringsselskabet til at foretage egnetheds- og hensigtsmæssighedsvurderinger vedrørende de leverede ydelser – manglende overholdelse af nævnte forpligtelse – kontraktmæssige konsekvenser – anvendelse af national ret – grænser – overholdelse af ækvivalensprincippet og effektivitetsprincippet

Etableringsfrihed – fri udveksling af tjenesteydelser – markeder for finansielle instrumenter – direktiv 2004/39 – investeringsrådgivning – begreb – swap-aftale for at dække risikoen for udsving i renten på finansielle produkter – omfattet – betingelser

Etableringsfrihed – fri udveksling af tjenesteydelser – markeder for finansielle instrumenter – direktiv 2004/39 – god forretningsskik ved ydelse af investeringsservice til kunder – forpligtelse for investeringsselskabet til at foretage egnetheds- og hensigtsmæssighedsvurderinger vedrørende de leverede ydelser – undtagelse – betingelser

Jf. afgørelsens tekst. (jf. præmis 26)

Jf. afgørelsens tekst. (jf. præmis 38)

Artikel 19, stk. 9, i direktiv 2004/39 om markeder for finansielle instrumenter skal fortolkes således dels, at en investeringsservice alene indgår som en del af et finansielt produkt, hvis den udgør en integrerende del heraf på det tidspunkt, hvor dette finansielle produkt udbydes til kunden, dels, at de bestemmelser i EU-lovgivningen og fælles europæiske standarder, som denne bestemmelse henviser til, skal gøre det muligt at foretage en risikovurdering af kunder og/eller indeholde oplysningskrav, der ligeledes omfatter den investeringsservice, der er en integrerende del af det omhandlede finansielle produkt, for at denne service ikke længere er omfattet af de forpligtelser, der er anført i nævnte artikel 19. (jf. præmis 48 og domskonkl. 1)

Artikel 4, stk. 1, nr. 4), i direktiv 2004/39 om markeder for finansielle instrumenter skal fortolkes således, at der, hvis en kunde tilbydes en swap-aftale for at dække risikoen for udsving i renten på et finansielt produkt, som kunden har indgået aftale om, er tale om investeringsrådgivning som defineret i denne bestemmelse, for så vidt som anbefalingen om at indgå en sådan swap-aftale gives til denne kunde i dennes egenskab af investor, at den fremsættes som passende til nævnte kunde eller tager udgangspunkt i kundens egne omstændigheder, og at den ikke udelukkende udsendes via distributionskanaler eller til offentligheden. (jf. præmis 55 og domskonkl. 2)